《吕公导余游飞水潭》
清代·王文诰

笠屐坏色衣，冲雨寻飞泉。枫人蹑我后，维摩导我前。

缘崖面峭蹑，震惊两耳边。竭蹶赴山亭，大叫龙喷涎。

急溜泻岩肋，下注硗确穿。破空一激响，个个冰花圆。

忽为蝴蝶飞，十百回翩跹。扑散万银竹，荡开千炉烟。

中洼一丈石，迹之见藕船。驾言汎天湖，鼓枻凌颠仙。

作者简介：（1764—?）清浙江仁和人，字纯生，号见大。曾独游皋亭诸山探梅，爱二松奇古，因号二松居士。善画，绘寻丈大幅尤兀傲有奇气。客粤三十年。工诗。尤深于史学，所撰《苏诗编注集成》，集以前注家之大成，并可订正《宋史》之误。有《韵山堂集》、《二松庵游草》。